Πάνος Πιλάτος

Η συνοπτική του δραστηριοποίηση

Σαν κόμικ artist, συμμετείχε σε εκθέσεις όπως το Γ΄ Πανελλήνιο Φεστιβάλ Κόμικς (Μύλος Θεσσαλονίκης-1995) και στην Flocart.
Σαν creative director και concept artist, δημιούργησε-επιμελήθηκε-σκηνοθέτησε αμέτρητα φωτογραφικά shootings και εργάστηκε και στην παραγωγή video clips.
Υπήρξε ραδιοφωνικός παραγωγός σε μουσικές εκπομπές.
Σαν εκδότης, ίδρυσε την αντεργκράουντ εκδοτική εταιρεία ΠΙΛΑΤΟΣ ΠΡΕΣΣ, με την οποία κυκλοφόρησε fanzines και ανεξάρτητα περιοδικά σαν το Fates Warning Fanzine και το Bad Area, μα και ποιητικές συλλογές.
Σαν δημοσιογράφος-κειμενογράφος-αρθρογράφος, εργάστηκε σε περισσότερα από 45 περιοδικά και εφημερίδες, σε αρκετά από τα οποία υπήρξε διευθυντικό στέλεχος -έντυπα όπως το παλιό Μετρό (Αρχισυντάκτης), το 01, το U-man (Διευθυντής) και το Penthouse (Αρχισυντάκτης).
Ως μουσικοκριτικός, εργάστηκε σε περιοδικά σαν τα: Ποπ+Ροκ, Μουσικό Cafe (Αρχισυντάκτης) και Metal Hammer.
Είναι στιχουργός-συνθέτης-τραγουδιστής εναλλακτικών συγκροτημάτων, με μια αξιοσημείωτη δισκογραφία, τόσο με το συγκρότημα Νίπτω Τας Χείρας (ΝΤΧ), όσο και με το προσωπικό του μουσικό project, τους Πάνος Πιλάτος + Το Οξύμωρο Σχήμα, μα και τα συγκροτήματα MaximuM, Aurora’s Cancer, Snake Within, Original Soundtrack, The Fetish Project, Theia traGODia, ενώ τον Απρίλιο του 2013 δημιούργησε τους Πάνος Πιλάτος + Αστικό Σύνδρομο. Συνολικά, έχει κυκλοφορήσει ένα album, 2 ανεξάρτητα promo-EP, ένα promo-σινγκλ κι έχει συμμετάσχει σε 11 συλλογές και αρκετά άλμπουμ άλλων καλλιτεχνών (FliptopBox, Λεκτικός Επεξεργαστής, Μέγας, Tang-ram κ.α.) ενώ έχει υπογράψει ή συνυπογράψει μουσικές επενδύσεις σε 3 backstage DVD.
Ως επαγγελματίας DJ, παρουσίασε (και παρουσιάζει) προγράμματα σε ροκ clubs και προσεγμένους χώρους, ενώ εργάστηκε και ως Υπεύθυνος Προγράμματος και PR σε νυχτερινά alternative καταστήματα.
Σαν ερευνητής paranormal φαινόμενων, έχει δημοσιεύσει έναν τεράστιο όγκο σχετικών άρθρων και μελετών, ενώ αναλαμβάνει επιλεκτικά έρευνες παραφυσικών δραστηριοτήτων για λογαριασμό ιδιωτών.
Ως συγγραφέας, κυκλοφόρησε το πρώτο του βιβλίο το 2003, με τον τίτλο «Τα Καλοκαίρια Είναι Ψέματα», και ακολούθησε το βιβλίο «The Dark Side Project 1: Πλάσματα & Παρουσίες (Part 1)» από τις εκδόσεις Οξύ (2009).

Περιοδικά & ΜΜΕ

Μέσω της μη κερδοσκοπικής, ανεξάρτητης "εταιρείας" του Πιλάτος Πρεςς (ιδρύθηκε το 1979) εξέδωσε μια σειρά από fanzines, με γνωστότερα τα Fates Warning Fanzine και Bad Area. 
Το 1991 δημοσίευσε το πρώτο του κόμικ σε έντυπο ευρείας κυκλοφορίας, την εφημερίδα Λαμιακός Τύπος. Στα μέσα της δεκαετίας του ‘90 ξεκίνησε να εργάζεται σε έντυπα πανελλαδικής κυκλοφορίας ως κειμενογράφος, αλλά σε αρκετά από αυτά ως στέλεχος. Εργάστηκε ή συνεργάστηκε με έντυπα όπως: 01, Metal Hammer, ΜΕΤΡΟ(Αρχισυντάκτης), Out (Επιμέλεια Ύλης), Penthouse (Αρχισυντάκτης), ΠΟΠ+ΡΟΚ, Diva, Mystery, Exodos, Music Cafe (Αρχισυντάκτης), Μουσικό Cafe (Αρχισυντάκτης), Θύρα 7, Ματιές στο Basket, Football, Τζάμπολ, Reality Girls (Επιμελητής Έκδοσης), Sexion (Διευθυντής Έκδοσης), Νέα Ελλάδα κ.α., ενώ το 2007 δημιούργησε το εναλλακτικό περιοδικό U-man. Εκτός από τα έντυπα, ο Πάνος Πιλάτος ασχολήθηκε και με το ραδιόφωνο, κάνοντας εκπομπές όπως την "Rock Stage" (100,5 FM Srereo) ενώ από το 2010 έγραψε ή γράφει σε ιστοσελίδες (iPanic.gr, metalfromgreece, cobrasports.gr).

Κόμικς

Το πρώτο του κόμικ το σχεδίασε στην ηλικία των 8 ετών.  Στις αρχές της δεκαετίας του ’90  ξεκίνησε να δημοσιεύει δουλειές του σε mainstream έντυπα και συμμετείχε στο Γ Πανελλήνιο Φεστιβάλ Κόμικς στον Μύλο της Θεσσαλονίκης, στην Flocart και σε άλλες εκθέσεις. Το 1997 εγκατέλειψε επίσημα την ενασχόλησή του με τα κόμικς.

Δημιουργικός Διευθυντής Εικόνας

Δημιούργησε concepts για αναρίθμητες φωτογραφίσεις. Δουλειές του έχουν δημοσιευτεί σε πάρα πολλά περιοδικά, και χωρίζονται σε αρκετές κατηγορίες (art, nude, surreal, mainstream, πορτρέτα κ.α.). Επίσης, εργάστηκε στην παραγωγή video clips (π.χ. "Κούνα Το - Tang-Ram) και διαφημιστικών spots (π.χ. "Φουφού Web Spot"), στον σχεδιασμό εντύπων κ.α. Συνεργάστηκε με πολλούς φωτογράφους και εικονολήπτες, καθώς και με πληθώρα μοντέλων και "επωνύμων".

DJ Προγράμματα

Άσκησε και ασκεί την ιδιότητα του DJ εδώ και χρόνια, παρουσιάζοντας DJ προγράμματα σε χώρους όπως το OnStage, το Camelot, το Καφωδείο Ορφέας και το Attika Hall, προγράμματα όπως: DiscoRock 80, Dark Tunes, Darklings Vampire Friendly Nights, Saturdie! και Rockorama.

Εκδότης-Παραγωγός

Το 1979 ίδρυσε την ΠΙΛΑΤΟΣ ΠΡΕΣΣ, μια "εταιρεία" που στα πρώτα της χρόνια λειτούργησε περισσότερο σαν παιχνίδι. Από το 1994 η Πιλάτος Πρεςς μπήκε πλέον στον χώρο των fanzines, και μέσω αυτής ο Πάνος Πιλάτος εξέδωσε το Fates Warning Fanzine (5 τεύχη), το Bad Area (4 τεύχη) και το Λυκόφως (14 τεύχη-ένθετα, υπό τη μορφή ανεξάρτητης στήλης στο περιοδικό Θύρα 7), ενώ κυκλοφόρησε και την ποιητική συλλογή του Νίκου Σιγαλού "Θα Γίνει Κάποτε Το Θαύμα". Ως παρακλάδι της Πιλάτος Πρεςς ξεκίνησε το 1999 το label ΔΩΜΑΤΙΟ, που το 2000 μετονομάστηκε σε THE ROOM WORKS. Το 2008, ΠΙΛΑΤΟΣ ΠΡΕΣΣ, THE ROOM WORKS αλλά και το label EikWma Productions (παραγωγή εικόνας), ενώθηκαν υπό την ονομασία PMProom (Pilatos Music Projects Room), που λειτουργεί έως σήμερα με προσθήκη του Χ.Ο.Μ.Λ.Ε.Σ.Σ. (δημιουργία τέχνης αστικής οπτικής) και του ΧΥΜΑ ΤΣΑΝΕΛ (web TV label). Μέσω του PMProom ή των προγενέστερων αυτού labels του, ο Πάνος Πιλάτος έχει υπογράψει-παρουσιάσει μουσικές παραγωγές-κυκλοφορίες όπως το E.P. των ΝΙΠΤΩ ΤΑΣ ΧΕΙΡΑΣ "Προσευχή" (2005), το E.P. "Penthouse Release" των THE FETISH PROJECT και το CD-single "Τι Σου Ζητώ" των ΝΙΠΤΩ ΤΑΣ ΧΕΙΡΑΣ (2009), διαφημιστικά σποτ και graphic designs, ενώ δραστηριοποιήθηκε στο στήσιμο θεματικών DJ sets και ενεργοποιήθηκε στο booking συναυλιών.

Μουσική - Στίχοι - Ερμηνεία

Το 1981 ο Πάνος Πιλάτος επιχείρησε να δημιουργήσει το πρώτο του συγκρότημα, τους L-X 13, κάτι που δεν ευδοκίμησε. Το 1989, σχημάτισε με τον Κωνσταντίνο Καραδήμα τους επίσης βραχύβιους  Shadow Dancer, ένα συγκρότημα που διαλύθηκε ένα χρόνο αργότερα.
Το 1995 ο Πάνος πρότεινε στον Τέλη Καυκά (πρώην Demise, νυν Terra Ingognita) να δημιουργήσουν ένα ελληνόφωνο σχήμα που θα συνδύαζε gothic rock με progressive metal στοιχεία, κι έτσι το 1996 σχηματίστηκαν οι πρώιμοι Νίπτω Τας Χείρας (ΝΤΧ) με το όνομα Aurora’s Cancer. Το 1997 κυκλοφόρησαν το cassete album "Γεννημένοι Στο Σκοτάδι". Αφού συμμετείχαν με ένα τραγούδι τους στη συλλογή "Αποκάλυψη Νο 2" της Heavy-Rock Tapes οι δύο συνεργάτες απομακρύνθηκαν για ένα διάστημα μεταξύ τους.
Το 1998 Πιλάτος και Καυκάς βρέθηκαν ξανά και μέσα σε λίγους μήνες έγραψαν το δεύτερο άλμπουμ των Aurora’s Cancer, που τιτλοφορήθηκε "Για Το Φιλί Της Λίλιθ", αλλά παράλληλα συνέθεσαν επιπλέον υλικό που δεν ταίριαζε στο ύφος των Aurora’s Cancer. Αυτό το υλικό μπήκε κάτω από την ονομασία ΝΙΠΤΩ ΤΑΣ ΧΕΙΡΑΣ, και κυκλοφόρησε σε περιορισμένο και αριθμημένο σύνολο αντιτύπων, ως demo E.P., με τίτλο "Ντόμινο". Σύμφωνα με δηλώσεις του Πιλάτου (στο Rockup.gr) οι Aurora’s Cancer και οι Νίπτω Τας Χείρας ήταν δυο όψεις του ίδιου νομίσματος, τονίζοντας έτσι την ταύτιση των δύο σχημάτων. Χάρη στο "Ντόμινο" υπέγραψαν συμβόλαιο με την εταιρεία Legend, κι αφού κυκλοφόρησαν από κοινού ένα underground αισθητικής promo-single με τίτλο το όνομά τους (σε κάποια περιοδικά, όπως το Ποπ+Ροκ αναφέρθηκε ως "Το Λευκό Promo"), συμμετείχαν στην σημαντική συλλογή "Legend Rocks 2".
Τον Δεκέμβριο του 1999, οι ΝΤΧ κυκλοφόρησαν το  άλμπουμ τους "Η Οργή Είναι Το Κλειδί", και με την προσθήκη μουσικών όπως ο Bob Katsionis, ο Σταμάτης Λέσσης και ο Δημήτρης Σάμιος, ξεκίνησαν έναν μαραθώνιο headline συναυλιών (Στον Αέρα, Afterdark, An Club, Rodeo, στην περιφέρεια κ.λ.π.). Κομμάτια που ξεχώρισαν τότε ή με το πέρασμα του χρόνου από το συγκεκριμένο δίσκο είναι τα: H Χειρότερή Μου Μέρα – Συντριμίσιον – Προφήτης – Το Ξύπνημα – Nexus In Utero – Ο Βετεράνος – Στα 4  - Γκέτο Ροκ – Η Οργή Είναι Το Κλειδί.  Σπάζοντας το συμβόλαιό τους με τη Legend, οι ΝΤΧ μπήκαν στο στούντιο της Warehouse και ηχογράφησαν το δεύτερο άλμπουμ τους με τίτλο "Αίρεση".  Όμως λίγο πριν μπουν στην τελική ευθεία για την κυκλοφορία του δίσκου από γνωστή πολυεθνική, αιφνιδιαστικά, ο Πάνος Πιλάτος ανέστειλε τις δραστηριότητες του συγκροτήματος, επικαλούμενος δυσχέρεια στις σχέσεις των μελών και ψυχολογική φθορά.
Από το 2000, ωστόσο, ο ίδιος είχε δημιουργήσει ένα προσωπικό side project, τους Πάνος Πιλάτος + Το Οξύμωρο Σχήμα, συγκερασμός δύο άλλων προσωπικών του σχημάτων, των  Original Soundtrack και των Snake Within. Μετά τη διάλυση, λοιπόν, των ΝΤΧ, βάλθηκε να ετοιμάσει ένα άλμπουμ για το προσωπικό του σχήμα. Για την ηχογράφηση των συνθέσεών του συνεργάστηκε το 2002 με τους FFC, μα στη συνέχεια, το 2003, μπήκε στην κολεκτίβα Barcode Crew, του Λεκτικού Επεξεργαστή. Ως ενεργό μέλος της κολεκτίβας, συνείσφερε επί 2 χρόνια στην προβολή αυτής και ηχογράφησε μια σειρά κομματιών ως Πάνος Πιλάτος + Το Οξύμωρο Σχήμα που ορισμένα συγκαταλέχθηκαν σε κυκλοφορίες του Barcode, ενώ παρουσίασε και στο Lektikos.tv το single "Δεν Υπηρετώ".
Το 2004 αποχώρησε διακριτικά από το Barcode, και επαναδραστηριοποίησε και πάλι τους Νίπτω Τας Χείρας. Η επανασύνδεση αυτή απέφερε την κυκλοφορία του promo-E.P. "Προσευχή".  Οι ΝΤΧ ολοκλήρωσαν σχεδόν, τότε, ένα πλήρες καινούριο άλμπουμ, με τον τίτλο "Το Όνειρο Ενός Κακού Αγοριού" και προσπάθησαν να βρουν νέο δισκογραφικό συμβόλαιο. Οι ανακατατάξεις στον χώρο της δισκογραφίας και η αποτυχία να βρεθεί μια ικανοποιητική φόρμουλα για την κυκλοφορία του δίσκου, οδήγησε το σχήμα σε σιωπή.
Πέρασαν 3 χρόνια, και το 2008,  Πιλάτος και Καυκάς συναντήθηκαν και πάλι και μπήκαν στο στούντιο του δεύτερου για να ηχογραφήσουν τραγούδια. Προέκυψε ένα υλικό 30 κομματιών. Ορισμένα κατέληξαν στο gothic - melodic death - doom project σχήμα  THEIA TraGODia, που συμμετείχε και η Elizabeth Κοτρωνιά (πρώην En-Garde και παλιά συνεργάτιδα των ΝΤΧ), ο Κon Karadimas, και ο Σταμάτης Λέσσης. Ετοιμάστηκε ένα άλμπουμ, και οι THEIA TraGODia έκαναν τις πρώτες απαραίτητες κινήσεις για να μπουν στον μουσικό χάρτη, κάτι που στη συνέχεια ατόνισε, αν και επισήμως το project δεν έχει διαλυθεί. Από τα υπόλοιπα τραγούδια που συνέθεσαν εκείνη την περίοδο ο Πιλάτος και ο Καυκάς, ορισμένα συμπεριλήφθηκαν στο υλικό ενός νέου ΝΤΧ δίσκου. Οι ΝΤΧ κυκλοφόρησαν το 2009 το D.I.Y. CD-Single "Τι Σου Ζητώ", ηχογράφησαν ένα ολοκαίνουριο album με 20 τραγούδια υπό τον τίτλο "Η Τελευταία Σπορά", και ξεκίνησαν μια νέα σειρά συναυλιών (OnStage, cabaret Voltaire, Camelot, Eightball Θεσσαλονίκης κ.α.). Στα μέσα του 2010, όμως, η μπάντα σιώπησε και πάλι, και έως σήμερα παραμένει ανενεργή, αλλά σύμφωνα με Δελτίο Τύπου που εξέδωσε δεν έχει διαλυθεί. Λίγο πριν συμβεί αυτή η απομάκρυνση από τα κοινά, ο Πάνος Πιλάτος και μέλη των ΝΤΧ συμμετείχαν στο τραγούδι "Μια Νύχτα (Στα Βαλκάνια)" του ράπερ ΜΕΓΑ, στο album "Επικίνδυνη Ποίηση".
Και πάλι 3 χρόνια αργότερα, τον Απρίλιο του 2013, έπειτα από μεγάλο διάστημα αποχής, ο Πάνος Πιλάτος διέδωσε ένα καινούριο μουσικό ξεκίνημα, δημιουργώντας τους Πάνος Πιλάτος + ΑΣΤΙΚΟ ΣΥΝΔΡΟΜΟ, με μέλη τον ίδιο, τον Γιάννη Λιτινάκη (μπάσο), τον Σάκη Τουμάνογλου (τύμπανα), τον Ηλία Ράπτη (κιθάρα)και τον Δημήτρη Μαρίνη (πλήκτρα).

Συγγραφή

Όπως επανειλημμένα έχει δηλώσει σε συνεντεύξεις του ή στις προσωπικές του ιστοσελίδες, ο Πάνος Πιλάτος θεωρεί εαυτόν πάνω απ' όλα συγγραφέα, και έχει τονίσει πως με οποιαδήποτε μορφή Τέχνης κι αν καταπιάστηκε, ο Λόγος ήταν πάντοτε η κινητήριος αρχή του και η έκφραση του Λόγου το ζητούμενό του. Ξεκίνησε να γράφει σενάρια για κόμικς, έπειτα πέρασε στην ποίηση, στη συνέχεια έγραψε ορισμένες νουβέλες, ακολούθως δημοσιογραφικά άρθρα, μπήκε στο χώρο της στιχουργίας και καταπιάστηκε με το είδος του δοκιμίου και με την μυθιστοριογραφία.  Το πρώτο βιβλίο που συμμετείχε δεν ήταν ωστόσο λογοτεχνικού χαρακτήρα, αλλά μια τεράστια, δίτομη έκδοση με αντικείμενο την ιστορία του Ολυμπιακού (71 Χρόνια Ολυμπιακός - 1996 - Εκδόσεις Γ.Χ. Αλεξανδρής), όπου συμμετείχε με σκίτσα, illustrations, στατιστικούς πίνακες και ορισμένα μικρά κείμενα-σχολιασμούς. Το πρώτο του προσωπικό βιβλίο κυκλοφόρησε το 2003 από τις εκδόσεις Όμβρος, με τίτλο "Τα Καλοκαίρια Είναι Ψέματα". Μια συλλογή 20 κειμένων-διηγημάτων-δοκιμίων, που  σήμερα είναι δυσεύρετο. Το 2009 κυκλοφόρησε από τις εκδόσεις ΟΞΥ το δεύτερο βιβλίο του "The Dark Side Project", που αποτελεί τον πρώτο (αυτόνομο) τόμο μιας σειράς 8 βιβλίων εμπειρικής Μεταφυσικής.

Το Βαμπιρικό Μονοπάτι

Όπως έχει καταγράψει ο ίδιος ο Πάνος Πιλάτος σε πληθώρα κειμένων του και έχει αποκαλύψει σε συνεντεύξεις του, η ζωή του χαρακτηρίζεται από μια Εσωτερική Πορεία Επίγνωσης, η οποία επιτεύχθηκε μέσα από μυητικές ατραπούς και εμπειρικό μυστικισμό. Εν ολίγοις, φιλτράροντας καταγεγραμμένη γνώση και συνδυάζοντας οδούς Εσωτερισμού, την Εωσφορική Θέαση και ατομικές εμπνεύσεις, διαμόρφωσε μια προσωπική κοσμοθεωρία που την χαρακτηρίζει Βαμπιρικό Μονοπάτι. Μια αρκετά εμπεριστατωμένη καταγραφή αυτού βρίσκει κανείς σε δημοσιευμένα κείμενά του, στο βιβλίο του The Dark Side Project, στο προσωπικό του ιστολόγιο, αλλά και σε συνεντεύξεις του όπως αυτή που έδωσε στο The Gothic Imagination του Πανεπιστημίου Stirling της Σκοτίας και τη βρίσκει κανείς εύκολα στο Διαδίκτυο ως "Interview With A Greek Vampire". Στα πλαίσια της ενασχόλησής του με υποκουλτούρες όπως το gothic και ο βαμπιρισμός, έχει καταγραφεί η κατάθεση από μέρους του πρωτότυπων θεωριών-πρακτικών, όπως το φαινόμενο που ονόμασε "Αντικοινωνικό Βαμπιρισμό" και αναλύει διεξοδικά σε βιβλίο του.

Έρευνα Μεταφυσικών Φαινομένων

Ο συνδυασμός της δημοσιογραφικής του ιδιότητας, της λογοτεχνικής του πρακτικής και της Εσωτερικής του πορείας, οδήγησε τον Πάνο Πιλάτο να ασχοληθεί με ιδιαίτερο τρόπο με τα φαινόμενα που χαρακτηρίζονται "Μεταφυσικά", "Παραφυσικά" κ.λ.π. Αποτέλεσμα αυτού, η σωρεία σχετικών άρθρων του σε περιοδικά, μια σειρά βιβλίων αλλά και η ενδελεχής έρευνα του Παράδοξου από μέρους του. Έχει παρουσιάσει πρωτότυπες συλλήψεις όπως εκείνη της "Νεκρορμής" (βλέπε περιοδικό Mystery, 2010).